To menn døde i bussulykke i Balsfjord
29 personer er involvert i en bussulykke i Midt-Troms som fant sted rundt klokken 05.50 mandag morgen. Ulykken har til nå kostet minst to personer livet og skadet flere.Det var en charterbuss fra Troms-selskapet Cominor på vei fra Murmansk i Nordvest-Russland som kjørte av veien i en slak høyresving på vei hjem til Finnsnes. Bussen inneholdt et reisefølge fra "Aksjon Murmansk", en organisasjon som sender hjelpeforsyninger til Murmansk. Det var 29 norske passasjerer om bord i bussen da ulykken skjedde. - Bussen havnet utenfor veikanten og skar ut i grøften. Den bakre delen av bussens høyre side traff en bergnabb som stakk ut, sier journalist Vidar Bjørkli fra Troms folkeblad til iTromsø. Han befant seg i bussen da den kjørte av veien på E6 ni kilometer fra Nordkjosbotn.Begge de to personene som døde satt bak i bussen, skriver iTromsø. - Nå handler arbeidet på stedet om å finne ut av hvor mange som er skadet og hvor hardt. De skadde fraktes til Universitetssykehuset Nord-Norge i Tromsø og til helsesenteret i Balsfjord, sier politimester i Troms, Einar Sparboe Lysnes, til VG Nett i 08.30-tiden. Et Sea King-helikopter fra Hovedredningssentralen, ambulanser og politi kom til ulykkesstedet kort tid etter hendelsen. Det ble konstatert at ni av de skadde trengte ambulansetransport. De ble fraktet både med helikopter og ambulanse til Universitetssykehuset i Nord-Norge. De andre personene i bussen ble det rekvirert buss til.- Jeg kan foreløpig ikke si noe om årsaken til ulykken, men med nedbør og få plussgrader er det vanskelige kjøreforhold i området. Om det er en medvirkende årsak er for tidlig å si, sier politimester Lysnes. Statens vegvesen melder at E6 ved Nordkjosbotn er midlertidig stengt på grunn av trafikkulykken.Alle de involverte i ulykken skal være fra Lenvik kommune, og rådmann Margrethe Hagerupsen forteller at det er satt ned en krisegruppe som skal ivareta de rammede og deres pårørende. - Vi vet at alle som var i bussen er fra vår kommune, og vi vurderer også å bistå de som ikke er fysisk skadet. Vi må også hjelpe de pårørende, sier Hagerupsen til VG Nett. Hun forteller at det skal være en stor del pensjonister som befant seg i bussen da ulykken skjedde. Gruppen består av lege, psykiatriske sykepleiere og prest. - Mange er rammet av dette, og Lenvik er ikke større enn at man har nære relasjoner til hverandre, sier Hagerupsen.Einar Seljevoll, driftsdirektør i Cominor, ønsker ikke å si noe om selskapets umiddelbare reaksjon på ulykken i Balsfjord, men forteller at de er i beredskap til å møte politiet i arbeidet med ulykken. - Vi tar dette etterhvert, men står til disposisjon, sier han til VG Nett. Seljevoll kjenner ikke til mer av bakgrunnen for ulykken, og har heller ikke vært i kontakt med sjåføren av bussen.Mandag formiddag var det pressekonferanse på Universitetssykehuset i Nord-Norge. - Den store, tunge jobben blir å ta seg av de skadde og pårørende etter denne tragiske hendelsen, sier Marit Lind, assisterende direktør på sykehuset. Hun forteller at det vurderes et tettere samarbeid mellom det lokale hjelpeapparatet og teamet ved sykehuset. Det er opprettet et eget telefonnummer for pårørende i Lenvik kommune. Telefonnummeret hit er 77 87 13 23.
To menn er bekreftet omkommet i en bussulykke i Balsfjord i Midt-Troms mandag morgen, opplyser politiet.